Nyköpings gjestebud

Fra Erikskrøniken:
Hertogane soffwo bade mädhanok lagho i thera sängh nakne.Ther wider wordho the wakneat dörren osakta up gik. – – -Ther kom konungin gangande nidher,stirnande öghom, hardla vreder.«Minnes idher nakot aff Haatwna leek?Fulgörla minnes han mik!Thenne er ey bätre än hin!»

Nyköpings gjestebud er betegnelsen på Sveriges kong Birger Magnussons julefeiring den 11. desember 1317 på slottet Nyköpingshus. Gjester i dette selskapet var blant annet hans brødre, hertugene Erik Magnusson og Valdemar Magnusson. Ut på natten lot kongen sin brødre hertugene bli arrestert, og satte dem i Nyköpingshus’ fengselstårn for å sulte i hjel. Kilde til hendelsene er først og fremst den noe partiske fremstillingen i Erikskrøniken.

 Forhistorie 
Brødrene Valdemar, hertug av Finland og mer, og Erik, hertug av Västergötland og mer, hadde tidligere gjennomført et kupp mot Sveriges kong Birger, se Håtunaleken. Etter at de danske og norske kongene hadde grepet inn ble det oppnådd forlik i 1310 og Sverige ble delt mellom brødrene i tre suverene stater.

 Gjestebudet 
Elleve år senere ble hertugene Erik og Valdemar i forsoningens tegn innbudt til å feire jul på Nyköpingshus med kong Birger og dronning Märta. Natten mellom den 10. og 11. desember 1317 ble det holdt en bankett som skulle gå inn i historien som «Nyköpings gjestebud».

I henhold til Erikskrøniken gikk begge hertugene til sengs mens kongens drost Johan von Brunkow kom med et kompani armbueskyttere og fengslet begge hertugene. Kong Birger innfant seg selv og minnet dem om Håtunaleken: «Minns ni något av Håtunaleken? Jag minns den klart.»

 Hertugene fengsles 
Hertugene Erik og Valdemar ble plassert i slottets fengsel. Kong Birger hadde imidlertid feilbedømt det politiske situasjonen i landet. Det brøt ut opprør i 1318 mot ham og han ble tvunget til å flykte til Gotland. Herfra dro han senere videre til Danmark. Hertugene visste at de ikke kunne forsones med Birger og de lot opprette sine testamenter etter fem uker i fengsel. De ble datert den 18. januar 1318 og finnes fortsatt bevart. En av de som eksekverte testamentene var stormannen Birger Persson. Kort tid etter døde begge brødrene i fengselet. Tradisjonen sier at de led en pinefull sultedød.

Dermed gjensto kun den gamle enkedronningen Helvig av Holstein (Magnus Ladulås’ gemal) og dronning Märta i landflyktighet samt den unge kongen, hertug Eriks sønn Magnus Eriksson.

 Dramatiseringer 
August Strindberg har skrevet et teaterstykke om hendelsene, og landsantikvarien Ivar Schnell har skrevet stykket Nyköpings Gästabud basert på det historiske gjestebudet. Det ble oppført første gangen i 1942 ved det årlige midtsommerfesten på Nyköpingshus. Etter at midtsommerfestene opphørte ble skuespillet framført årlig i løpet juli måned på samme sted. Fra 1997 ble det spilt en annen versjon av stykket, forfattet av Lennart Lidström.

 Referanser 

Kategori:Sveriges historie